ลุยกู้เงินถมจำนำข้าว
คลังกู้เงินถมจำนำข้าวนาปรังอีก 4.18 หมื่นล้านบาท
12 มิ.ย. 2556

คลังกู้เงินถมจำนำข้าวนาปรังอีก 4.18 หมื่นล้านบาท
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยว่า กระทรวงการคลังจะค้ำประกันเงินกู้ให้ธนาคารเพื่อการเกษตรและสหกรณ์การเกษตร (ธ.ก.ส.) อีก 4.18 หมื่นล้านบาท เพื่อนำไปใช้ในโครงการรับจำนำข้าวนาปรังให้ครบ 4.1 แสนล้านบาท ตามมติคณะรัฐมนตรี (ครม.) 
ที่ผ่านมา กระทรวงการคลังยังไม่กล้าประกันเงินกู้ดังกล่าวให้กับ ธ.ก.ส.เพราะเงินดังกล่าวเป็นเงินที่เหลือจากโครงการรับจำนำข้าวนาปีฤดูกาลผลิต 2554/2555 จำนวน 3,800 ล้านบาท และเงินจากโครงการรับจำนำข้าวนาปีฤดูกาลผลิต 2555/2556 จำนวน 3.8 หมื่นล้านบาท ซึ่งการจะนำเงินดังกล่าวมาใช้ในการรับจำนำข้าวนาปรังปี 2556 ต้องรอกระทรวงพาณิชย์ต้องทำเรื่องขอ ครม. ซึ่งการประชุม ครม. ล่าสุดได้อนุมัติเห็นชอบแล้ว
นายบุญไทย แก้วขันตี รองผู้จัดการ ธ.ก.ส. กล่าวว่า การรับจำนำข้าวนาปรังฤดูกาลผลิต 2556 มีจำนวน 7 ล้านตัน คาดว่าต้องใช้เงิน 1.05 แสนล้านบาท มีการรับจำนำไปแล้ว 3.7 ล้านตัน เป็นเงิน 5.4 หมื่นล้านบาท ซึ่งเงินกู้ที่จะได้เพิ่มจากกระทรวงการคลัง และเงินที่ได้จากการระบายข้าวทำให้เพียงพอกับการรับจำนำข้าวนาปรังปีนี้
นายบุญไทย กล่าวว่า ขณะนี้ ธ.ก.ส.ใช้เงินสภาพคล่องของธนาคารไปรับจำนำข้าวตามมติ ครม. 9 หมื่นล้านบาท และสำรองจ่ายไปอีกก้อนร่วม 1.15 แสนล้านบาท 
นายเกียรติ สิทธีอมร สส.บัญชีรายชื่อ พรรคประชาธิปัตย์ กล่าวว่า รัฐบาลควรชี้แจงข้อมูลขาดทุนจำนำข้าวให้ชัดเจน เพราะกระทรวงการ คลังเคยรายงานให้ ครม.รับทราบตั้งแต่ตอนดำเนินโครงการรับจำนำข้าวในปี 2555/2556 ว่า กรณีที่มีการระบายทั้งหมดภายใน 3 ปี จะมีภาระขาดทุนเฉลี่ยปีละ 2.24 แสนล้านบาท
นายวราเทพ รัตนากร รมต.ประจำสำนักนายกรัฐมนตรี กล่าวว่า จะเชิญ น.ส.สุภา ปิยะจิตติ รองปลัดกระทรวงการคลังมาชี้แจงข้อมูลโครงการรับจำนำข้าวก่อนจะสรุปตัวเลขให้ ครม.รับทราบวันที่18 มิ.ย.นี้